- Hindi News
- National
- पांच दिन से पटवारियों का धरना प्रदर्शन जारी, जिले के विभिन्न कर्मचारी संगठन हुए एकजुट
पांच दिन से पटवारियों का धरना-प्रदर्शन जारी, जिले के विभिन्न कर्मचारी संगठन हुए एकजुट
{धोरीमन्ना थानेदार को हटाने की मांग
भास्करसंवाददाता | बाड़मेर
लौहारवापटवारी तिलोकचंद के साथ मारपीट की घटना को लेकर हड़ताल पर उतरे पटवारियों का गतिरोध सोमवार को पांचवे दिन जारी रहा। पटवारी हिस्ट्रीशीटर मघाराम नैण की गिरफ्तारी की जिद पर अड़ गए हैं। पटवार संघ के बैनर तले जिलेभर के सैकड़ों पटवारियों ने रैली निकाल शक्ति प्रदर्शन किया।
पुलिस की कार्यप्रणाली से खफा पटवारियों ने धोरीमन्ना थानाधिकारी को हटाने हिस्ट्रीशीटर को गिरफ्तार करने तक आंदोलन जारी रखने का ऐलान किया है। इधर, कर्मचारियों के विभिन्न संगठनों ने पटवार संघ के धरना प्रदर्शन को समर्थन दिया है। गौरतलब है कि आठ दिन पूर्व लौहारवा पटवारी के साथ मारपीट की घटना हुई थी। बीते पांच दिन से पटवार संघ के बैनर तले जिलेभर के पटवारी, भू-अभिलेख निरीक्षक कलेक्ट्री के बाहर धरने पर डटे हैं। संघ के प्रतिनिधि मंडल ने प्रदेश स्तर पर आंदोलन शुरू करने पेन डाउन हड़ताल की चेतावनी दी है।
पांच दिनों से धरने पर बैठे राजस्थान पटवार संघ की ओर से साेमवार को गांधी चौक स्कूल से रैली निकाली गई। न्याय की मांग कर रहे सरकारी नुमांइदे हाथों में नारे लिखे तख्तियां लेकर चलते नजर आए। पुलिस के खिलाफ नारेबाजी, आरोपी को गिरफ्तार करने और धोरीमन्ना थानेदार को हटाने की मांग सहित कई नारे लिखी तख्तियों के साथ आक्रोश रैली निकाली गई। रैली में मंत्रालयिक कर्मचारी संघ, शिक्षक संघ, ग्राम सेवक संघ, पीईओ संघ, प्रेरक संघ, बैक यूनियन संघ, टीआरए संघ, किसान संघ विभिन्न कर्मचारी संगठनों के पदाधिकारी कर्मचारी शामिल हुए। इसके अलावा लौहारवा गांव के ग्रामीण भी पटवारी के साथ मारपीट के विरोध में रैली में पहुंचे।
^पुलिस के लिए अब हिस्ट्रीशीटर को ढूंढना चुनौती है। पुलिस की सिविल समेत कुल चार टीमें जांच में जुटी हुई है। आरोपी के फोन बंद है, घर पर छोड़कर भागा है। पुलिस ने नोखा में जाकर दबिश दी, लेकिन वो कोई दूसरा निकला। अब अन्य कई पहलुओं को ध्यान में रखते हुए पुलिस जांच कर रही है। -जसारामबोस, जांच अधिकारी, एएसपी बालोतरा
आगे क्या: पेन डाउन हड़ताल की चेतावनी
तीनदिन में पुलिस हिस्ट्रीशीटर मघाराम नैण को गिरफ्तार नहीं करती है तो पटवार संघ के समर्थन में जिले के सभी कार्मिक संघ पेन डाउन हड़ताल पर उतर आएंगे। इसके लिए रणनीति बनाकर प्रदेशभर में आंदोलन किए जाने की चेतावनी दी है।
पांच दिन से पटवार भवन तालो में बंद
जिलेभरके पटवारियों की हड़ताल से पिछले पांच दिनों से जिले की अधिकांश ग्राम पंचायतों में पटवार मंडलों पर ताले लटके हुए। रोजमर्रा की समस्याओं के लिए ग्रामीण परेशान हो रहे है। पांच दिन से राजस्व विभाग के सभी कार्य प्रभावित है।
सरकारी काम कर रहे पटवारी के साथ गाली-गलौच, मारपीट और सरकारी रिकार्ड को फाड़ने वाले हिस्ट्रीशीटर के खिलाफ 20 दिसंबर को पटवारी तिलोकचंद ने मामला दर्ज करवाया था। घटना भी पुलिस थाने से महज 100 या 150 मीटर दूर हुई थी। इसके तीन दिन तक हिस्ट्रीशीटर आरोपी धोरीमन्ना थाने में घूमता रहा, पटवारी को पुलिसकर्मियों के मार्फत धमकाता रहा, लेकिन पुलिस ने उसे गिरफ्तार नहीं किया। वजह चाहे कुछ भी रही होगी, लेकिन यह सच है कि जिस हिस्ट्रीशीटर को पुलिस ने तीन दिन पहले ही 6 माह के लिए पाबंद किया, उसी ने सरकारी पटवारी के साथ मारपीट की, मुकदमा दर्ज हुआ। इसके बावजूद हिस्ट्रीशीटर तीन दिन में कई बार थाने में आया, लेकिन पुलिस ने उसे गिरफ्तार नहीं किया। (जैसाभास्कर को पीड़ित पटवारी तिलोकचंद ने बताया)
कलेक्ट्रेट के बाहर करीब दो घंटे तक सभा चली। इसको कई कार्मिक संघों के नेताओं ने संबोधित किया। किसी ने सरकार पर हमला बोला तो किसी ने पुलिस और प्रशासन को जमकर कोसा। सभा को पटवार संघ के जिला अध्यक्ष भंवराराम गोदारा, पूर्व अध्यक्ष शैतानसिंह, कानूनगो संघ के अध्यक्ष हमीराराम, मंत्रालयिक कर्मचारी महासंघ के प्रदेश वरिष्ठ उपाध्याय प्रीतम सिंह भूरटिया , जिला अध्यक्ष टील सिंह महेचा, भीखाराम, प्रीतम सिंह, शिक्षक संघ सियाराम के संरक्षक बालसिंह राठौड़, शेरसिंह भूरटिया, पंचायत प्रसार अधिकारी संघ के अध्यक्ष ओंकारसिंह, ग्राम सेवक संघ के जिला अध्यक्ष तनदान तथा बैंक एम्पलाइज यूनियन संघ के अध्यक्ष भंवरलाल जैलिया, टीआरए संघ के झूमरलाल सोनी, किसान संघ के नगाराम सियाग पटवार संघ के चंपालाल जांगिड़ सहित कई संगठन नेताओं ने संबोधित किया। सरकारी कार्मिक पर हमला और एक हिस्ट्रीशीटर को पनाह देने वाले पुलिस अधिकारियों, नेताओं को भी जमकर खरी-खरी सुनाई। कार्मिक नेताओं ने कहा कि सरकार में राजस्व मंत्री अमराराम चौधरी बाड़मेर जिले के ही है और उन्हीं के विभाग के कार्मिक के साथ मारपीट हो रही है, आरोपी खुलेआम घूम रहा है।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva